Danske priser på den nye Mini Cooper

Snart starter produktionen af en helt ny generation af Mini Cooper — i to fuldelektriske udgaver. De første eksemplarer rammer de danske veje i sommeren 2024, men BMW er allerede nu klar med de danske priser. De starter ved 272. 900 kroner.

Den forrige generation af Mini Cooper blev lanceret i en fuldelektrisk version i 2020 som en fortsættelse af de etablerede benzin- og dieselvarianter. Siden da har den elektriske model været den bedst sælgende Mini Cooper-variant. Af de næsten 300.000 nye Mini’er, der blev solgt på verdensplan sidste år, var mere end 43.000 elektriske.

Den nye generation kommer i to versioner, nemlig Mini Cooper E og SE. Basisudgaven Cooper E har en effekt på 135 kW/184 hk og et maksimalt drejningsmoment på 290 Nm. 0-100 km/t udføres på 7,3 sekunder. Med en batterikapacitet på 40,7 kWh får den en WLTP-rækkevidde på op til 305 kilometer. Modellen har en startpris på 272.900 kroner.

Mini Cooper SE har en effekt på 160 kW/218 hk med et maksimalt drejningsmoment på 330 Nm. Turen fra 0-100 km/t sker på 6,7 sekunder. Den øgede batterikapacitet på 54,2 kWh giver også mulighed for længere udflugter med en WLTP-rækkevidde på op til 402 kilometer. Denne model har en startpris på 303.900 kroner.

Opladning klares med en maksimal effekt på henholdsvis 75 kW og 95 kW. Dermed gælder det for begge varianter, at de kan oplades fra 10-80 procent på omkring 30 minutter. En varmepumpe sørger for at batteriet har den optimale temperatur. AC-opladning understøttes med op til 11 kW.

Et kig indenfor.

Indenfor har BMW forsøgt at trække direkte streger fra den klassiske Mini. Den har en central og cirkulær OLED-skærm og overflader i forskellige stoffer og teksturer.

Danmarkspremiere på elbilmesse

De første eksemplarer af den helt nye Mini rammer som sagt de danske veje i sommeren 2024. De får følgeskab af en helt ny generation af den kompakte SUV Mini Countryman, og senere på året udvides familien yderligere med den helt nye Mini Aceman crossover.

Både Mini Cooper SE og Mini Countryman SE ALL4 kan ses på eCarExpo i Bella Center i weekenden den 27.-29. oktober 2023.

| Mini Cooper S | Mini Cooper SE
Rækkevidde (WLTP) | 305 km | 402 km
Batteri | 40,7 kWh | 54,2 kWh
Motor | 184 hk (135 kW) | 218 hk (160 kW)
Moment | 290 Nm | 330 Nm
0-100km/t | 7,3 sek. | 6,7 sek.
Ladeeffekt | 11 kW / 75 kW | 11 kW / 95 kW
Pris | 272.900 kr. | 303.900 kr.

Se også iNPUTs Torben Vognsen anmelde Mini Cabrio Electric i videoen herunder:

Danske priser på den nye Mini Cooper